b"\n_START_ARTICLE_\nKultur i Oslo\n_START_PARAGRAPH_\nKulturlivet i Oslo er rikt og omfatter en rekke ulike uttrykksformer og sjangre. Byen huser alt fra Den Norske Opera & Ballett og Oslo-Filharmonien til festivaler som \xc3\x98yafestivalen og Norwegian Wood, godt over 100 janitsjarkorps, en rekke kinoer, teatre, kor og musikk-klubber.\n_START_SECTION_\nTeater\n_START_PARAGRAPH_\nOslos teaterhistorie regnes gjerne tilbake til 1780, da byens Dramatiske Selskab ble stiftet. Dette var en privat klubb med oppf\xc3\xb8ringer med halvprofesjonelt preg, og den hadde lokaler der Centralteatret ligger i dag. I 1827 ble det f\xc3\xb8rste offentlige teatret startet av svensken Johan Peter Str\xc3\xb6mberg \xe2\x80\x93 i Teatergata. I 1837 \xc3\xa5pnet Christiania Theater, f\xc3\xb8rst med danske skuespillere og dansk repertoar, men etter hvert ble norske kunstnere mer framtredende._NEWLINE_I 1899 \xc3\xa5pnet Nationaltheatret som en direkte fortsettelse av Christiania Theater. Teatret, som holder til i et nyrokokkobygg ved Studenterlunden midt i sentrum, var opprinnelig et privat aksjeselskap. Fra 1927 fikk det offentlig st\xc3\xb8tte, og det er n\xc3\xa5 i all hovedsak finansiert av staten og ved billettinntekter. Siden 1990 arrangerer Nationaltheatret Ibsenfestivalen hvert eller annethvert \xc3\xa5r. Nationaltheatret har i dag underavdelingen Torshovteatret._NEWLINE_Ogs\xc3\xa5 en annen av Norges tre nasjonale scener ligger i Oslo: Det norske teatret, som siden 1912 har satt opp dramatikk p\xc3\xa5 nynorsk og norske dialekter. Teatret fikk i 1985 sitt eget bygg i Kristian IVs gate. (Den tredje nasjonale scenen er Den Nationale Scene i Bergen.)_NEWLINE_Byens tredje institusjonsteater, Oslo Nye Teater, er finansiert av kommunale tilskudd. Det ble opprettet i 1959, da Det Nye Teater (stiftet 1929) og Folketeatret (\xc3\xa5pnet 1952) slo seg sammen. Teatret holder i dag til i Det Nyes funkisbygning i Rosenkrantz' gate, men hadde i begynnelsen ogs\xc3\xa5 forestillinger i Folketeaterbygningen. Oslo Nye benytter ogs\xc3\xa5 Centralteatret, der skuespillerfoajeen er en bevart del av det gamle dramatiske selskap. Det har ogs\xc3\xa5 et eget dukketeater p\xc3\xa5 Torshov._NEWLINE_Fra Oslos teaterhistorie b\xc3\xb8r ogs\xc3\xa5 Studioteatret nevnes, en eksperimentell og ungdommelig scene i de f\xc3\xb8rste \xc3\xa5ra etter andre verdenskrig. Teaterhistorien er ellers dokumentert i Teatermuseet, n\xc3\xa5 en del av Oslo museum._NEWLINE_Det \xc3\xa5pne teater er et spillested som satser spesielt p\xc3\xa5 ny dramatikk. Black Box er en annen scene som er \xc3\xa5pen for frie teatergrupper. Teater Manu er Norges eneste profesjonelle tegnspr\xc3\xa5kteater. Nordic Black Theatre satser p\xc3\xa5 skuespillere med bakgrunn fra den tredje verden._NEWLINE_Oslo har en rekke scener der det spilles revy, musikaler og ulike show, gjerne p\xc3\xa5 prosjektbasis. De viktigste er Chat Noir, Edderkoppen, Dizzie Showteater, Christiania Theater og Chateau Neuf. Fra 2004 er Latter etablert som scene for stand up-komikere._NEWLINE_Hovedstaden er sete for Statens teaterh\xc3\xb8gskole, som n\xc3\xa5 er en del av Kunsth\xc3\xb8gskolen i Oslo. Her utdannes skuespillere og instrukt\xc3\xb8rer. Etter hvert har det kommet til flere private scenekunstskoler, blant f\xc3\xb8r nevnte Nordic Black._NEWLINE_Som alle storbyer har Oslo et variert og omfattende tilbud av amat\xc3\xb8rteater. Det som legges mest merke til, er nok de \xc3\xa5rlige skolerevyene. N\xc3\xa6rmere 30 stykker i Oslo og nabokommunene har premiere i januar og februar.\n_START_SECTION_\nOpera og ballett\n_START_PARAGRAPH_\nDen f\xc3\xb8rste operaforestillingen i Oslo skal ha funnet sted i 1749, et italiensk gjestespill under ledelse av komponisten Christoph Willibald Gluck. I 1810 ble Det musikalske Lyceum stiftet. Det hadde \xc3\xa5rlige framf\xc3\xb8ringer av syngespill. Videre utover var operaer, operetter og syngespill hyppig p\xc3\xa5 repertoaret til byens teatrer. I 1918 ble selskapet Opera Comique etablert. Det presenterte 26 operaer f\xc3\xb8r \xc3\xa5rene ble lagt inn h\xc3\xb8sten 1921. Det var videre en rekke planer for opera og operahus, men disse ble ikke endelig realisert f\xc3\xb8r Den norske Opera hadde sin f\xc3\xb8rste forestilling i Folketeatret ved Youngstorget i februar 1959._NEWLINE_Operaen flyttet i 2008 til et eget operabygg i Bj\xc3\xb8rvika, og har opplevd en kraftig \xc3\xb8kende interesse for virksomheten. Operabygningen har blitt et viktig turistm\xc3\xa5l, og i den f\xc3\xb8rste sesongen i nytt bygg ble det solgt 285\xc2\xa0000 billetter, noe som utgjorde 99,6 prosent av de tilgjengelige setene._NEWLINE_Et profesjonelt ballettensemble var en del av operaen, da den startet i 1959. I 1993 fikk dette navnet Nasjonalballetten, og etter innflyttingen i nytt hus heter institusjonen Den Norske Opera & Ballett._NEWLINE_De vanlige teatrene setter n\xc3\xa5 ikke opp operaer, men b\xc3\xa5de Det norske teatret og Oslo nye teater har jevnlig musikaler p\xc3\xa5 spilleplanen, b\xc3\xa5de norske versjoner av utenlandske show og egenproduksjoner. Musikaler er ogs\xc3\xa5 vanlig materiale for privatteatrene._NEWLINE_I 2007 ble Dansens hus etablert p\xc3\xa5 Vulkan-omr\xc3\xa5det p\xc3\xa5 Gr\xc3\xbcnerl\xc3\xb8kka. Dette er en nasjonal scene for dans, som presenterer b\xc3\xa5de egenproduksjoner og gjestespill._NEWLINE_Statens operah\xc3\xb8gskole og Statens balletth\xc3\xb8gskole er n\xc3\xa5 begge integrert i Kunsth\xc3\xb8gskolen i Oslo. Den norske balletth\xc3\xb8yskole er en separat institusjon som trekker linjene tilbake til Jorunn Kirken\xc3\xa6rs ballettskoler. En annen skole innen sang og dans er B\xc3\xa5rdar Akademiet, som gir tilbud mer rettet mot moderne musikkteateroppsetninger.\n_START_SECTION_\nMusikk\n_START_PARAGRAPH_\nOslo har et rikt og aktivt musikkliv som spenner over de aller fleste genere og aldersgrupper. Ut\xc3\xb8verne er b\xc3\xa5de profesjonelle og amat\xc3\xb8rer.\n_START_SECTION_\nKlassisk\n_START_PARAGRAPH_\nOslo-Filharmonien er byens profesjonelle symfoniorkester. Det ble stiftet i 1919 under navnet Filharmonisk Selskaps Orkester, og holder n\xc3\xa5 til i Oslo Konserthus i Vika. Orkesteret vant internasjonal anerkjennelse under Mariss Jansons' ledelse (1979\xe2\x80\x932002), og det har beholdt det h\xc3\xb8ye niv\xc3\xa5et ogs\xc3\xa5 under Andr\xc3\xa9 Previn (2002\xe2\x80\x9306), Jukka-Pekka Saraste (2006\xe2\x80\x93) og Vasily Petrenko (2013\xe2\x80\x93). Andre st\xc3\xb8rre profesjonelle orkestre i byen er Operaorkesteret og Kringkastingsorkestret, mens Oslo symfoniorkester er basert p\xc3\xa5 amat\xc3\xb8rmusikere._NEWLINE_En kjent arena for klassisk musikk i Oslo er Oslo Kammermusikkfestival, som er Norges f\xc3\xb8rste kammermusikkfestival. Den har blitt arrangert hvert \xc3\xa5r siden 1989, med Arve Tellefsen som kunstnerisk leder.\n_START_SECTION_\nKor\n_START_PARAGRAPH_\nOslo har en rekke kor av h\xc3\xb8y kvalitet. _NEWLINE_Operakoret, med 53 sangere, er Norges eneste profesjonelle kor, med sangere ansatt i faste heltidsstillinger med sangutdannelse p\xc3\xa5 h\xc3\xb8yeste niv\xc3\xa5. Operakorets sangere er en del av det faste ensemblet av sangere ved Den Norske Opera & Ballett. En operakorist opererer som sanger og skuespiller p\xc3\xa5 samme tid i operaens kor, og m\xc3\xa5 daglig levere korsang og skuespill av h\xc3\xb8yeste kvalitet. Enkelt engasjeres ogs\xc3\xa5 som solister for \xc3\xa5 komplementere rollebesetninger i enkelt produksjoner. Repertoaret strekker seg fra den klassiske operalitteraturen til det moderne og nyskrevne, fremf\xc3\xb8rt scenisk. Enkelte ganger byr operakoret ogs\xc3\xa5 p\xc3\xa5 konsertante fremf\xc3\xb8ringer av operaer. Kirkemusikk og annen korlitteratur p\xc3\xa5 et h\xc3\xb8yt niv\xc3\xa5 omfattes ogs\xc3\xa5 av Operakorets repertoar._NEWLINE_Det Norske Solistkor er det andre profesjonelle koret i Oslo. Solistkoret engasjerer imidlertid sangere p\xc3\xa5 freelancebasis i deltidsstillinger, med fokus p\xc3\xa5 urfremf\xc3\xb8ringer og klassisk konsertant korsang. Solistkoret er et elitekor best\xc3\xa5ende av 26 sangere p\xc3\xa5 et h\xc3\xb8yt profesjonelt niv\xc3\xa5, der antall sangere varierer i forhold til hvilket type repertoar som fremf\xc3\xb8res. I tillegg til konserter i Oslo har Solistkoret ogs\xc3\xa5 utstrakt turn\xc3\xa9virksomhet._NEWLINE_Schola Cantorum, Oslo Domkor, Ensemble 96 og Uranienborg vokalensemble er eksempler p\xc3\xa5 Oslo-baserte amat\xc3\xb8rkor som holder et h\xc3\xb8yt niv\xc3\xa5, og som har hatt og har suksess innenfor den tradisjonelle kortradisjonen med vekt p\xc3\xa5 klassisk kirkemusikk samt moderne kormusikk - b\xc3\xa5de a capella og verker med orkester._NEWLINE_Oslo fagottkor, Oslo Gospel Choir og Gli Scapoli er Oslobaserte kor p\xc3\xa5 h\xc3\xb8yt niv\xc3\xa5 med stor suksess innenfor sine respektive musikkgenere. _NEWLINE_Oslo fagottkor har siden starten i 2004 markert seg noe helt nytt innen korvirksomheten i Norge, ettersom korets konserter har utviklet seg til \xc3\xa5 bli et kultfenomen, med publikumstall man ikke har sett maken til i nyere tid. Koret fremf\xc3\xb8rer sceniske showkonserter med bredt repertoar, men oppsummert er det en blanding av musikkteater, musikk-komikk og klassisk korsang fremf\xc3\xb8rt og presentert i helt ny drakt. Ved bruk av sceniske, tekstlige og musikalske virkemidler n\xc3\xa5r de frem til publikums emosjoner p\xc3\xa5 en direkte, ny og unik m\xc3\xa5te._NEWLINE_Oslo Gospel Choir er en nyere etablering (fra 1988) med over 20 plateutgivelser og er de det norske koret med st\xc3\xb8rst internasjonal suksess i tillegg til \xc3\xa5 v\xc3\xa6re det mestselgende koret p\xc3\xa5 platemarkedet gjennom tidene. _NEWLINE_Selv om Gli Scapoli ble oppl\xc3\xb8st i 1998, h\xc3\xb8rer de med i en oversikt over Oslos kulturliv p\xc3\xa5 grunn av sin unike suksess i tidsrommet 1992-1998. _NEWLINE_Oslo Filharmoniske Kor (med rundt 100 sangere) er knyttet til Oslo Filharmoniske Orkester, men har ogs\xc3\xa5 egne produksjoner._NEWLINE_Frimurernes Sangforening ble stiftet i 1842 og er dermed Norges eldste. Den norske Studentersangforening (DnS) ble stiftet i 1845, mens C\xc3\xa6ciliaforeningen kom til i 1879. Oslo Domkor er ledende innen kirkemusikk._NEWLINE_For den yngre garde av sangere kan nevnes S\xc3\xb8lvguttene (NRKs guttekor), Det norske jentekor (tidligere NRKs jentekor), St. Hallvard-guttene og Oslo Domkirkes Guttekor \xe2\x80\x93 og tidligere Olavsguttene og Sanct Johannes-Guttene._NEWLINE_Oslo har videre en rekke amat\xc3\xb8rkor, ofte knyttet til menigheter og organisasjoner.\n_START_SECTION_\nJazz\n_START_PARAGRAPH_\nJazzen ser ut til \xc3\xa5 ha kommet til Oslo (og Norge) i eller like f\xc3\xb8r 1920. Musikkformen ble raskt popul\xc3\xa6r, s\xc3\xa6rlig blant ungdommen. I 1934 gjestet Louis Armstrong byen med konserter i den gamle losjen, og dette f\xc3\xb8rte til et gjennombrudd for jazzen. Det ble stiftet jazzklubber, og stadig flere utesteder hadde jazz som sin foretrukne musikkform. Av de sentrale etter andre verdenskrig har v\xc3\xa6rt Big Chief Jazz-Club, Penguin Club, Metropol Jazz Club, Club 7 og Amalienborg Jazzhus._NEWLINE_I 2006 ble Nasjonal jazzscene etablert p\xc3\xa5 Cosmopolite. Denne flyttet i 2008 over til Victoria, en tidligere kino p\xc3\xa5 Karl Johan. Oslo jazzfestival arrangeres hvert \xc3\xa5r i august siden 1986.\n_START_SECTION_\nRock og pop\n_START_PARAGRAPH_\nRockemusikken kom til Norge og Oslo i 1956, da filmen Rock Around the Clock ble vist p\xc3\xa5 Sentrum kino. Hovedstaden har i dag et rikt konserttilbud innen rock og pop. De aller mest popul\xc3\xa6re artistene opptrer gjerne p\xc3\xa5 kombinerte arenaer som Oslo Spektrum, Valle Hovin stadion og Vallhall. P\xc3\xa5 niv\xc3\xa5et under ligger de som klarer \xc3\xa5 fylle reine konsertlokaler som Rockefeller Music Hall og Sentrum Scene (som tidligere var den ovennevnte kinoen). I tillegg til dette finnes et stort og varierende antall klubber og kafeer som presenterer musikk (levende eller i opptak) i ulike sjangrer._NEWLINE_Den f\xc3\xb8rste st\xc3\xb8rre rockefestivalen i Oslo var Ragnarock i 1973. (I nabokommunen B\xc3\xa6rum hadde en imidlertid hatt Kalv\xc3\xb8yafestivalen siden 1971.) De viktigste festivalene innen popul\xc3\xa6rmusikk i dag er Norwegian Wood i Frognerparken og \xc3\x98ya i Middelalderparken. I 2009 er det under etablering et opplevelsessenter for popul\xc3\xa6rmusikk i Schous kulturbryggeri, en institusjon som ogs\xc3\xa5 vil innbefatte kulturskole, \xc3\xb8vingshotell og en riksscene for nasjonal og internasjonal folkemusikk, joik og folkedans.\n_START_SECTION_\nJanitsjarkorps\n_START_PARAGRAPH_\nNorge har en rik tradisjon innen janitsjarkorps, noe som i stor grad kan knyttes til skolekorpsbevegelsen. M\xc3\xb8llergata skoles musikkorps er landets eldste. Det ble opprettet av William Farre i 1901. Han er hedret med en byste foran skolen._NEWLINE_Norges Musikkorps Forbund har om lag 120 medlemskorps i Oslo, herav 2/3 skolekorps. Kampen Janitsjarorkester, stiftet 1929, regnes som byens fremste voksenkorps._NEWLINE_Forsvaret har to korps i Oslo. Stabsmusikken er Norges st\xc3\xb8rste profesjonelle bl\xc3\xa5seorkester med 39 fast ansatte musikere. Gardemusikken, som er besatt av vernepliktige, har rundt 80 deltakere.\n_START_SECTION_\nUtdanning\n_START_PARAGRAPH_\nNorges musikkh\xc3\xb8gskole ligger p\xc3\xa5 Majorstuen og er Norges fremste utdanningssted innen musikk. Skolen har r\xc3\xb8tter tilbake til Ludvig Mathias og Peter Lindemans organistskole, som ble stiftet i 1883, og \xc3\x98stlandets Musikkonservatorium. Den har 475 studieplasser (2009) og arrangerer rundt 300 offentlige konserter \xc3\xa5rlig._NEWLINE_Barratt Due musikkinstitutt er en privat stiftelse som gir musikkundervisning fra barnehage- til h\xc3\xb8yskoleniv\xc3\xa5._NEWLINE_Foss, Hartvig Nissen og Manglerud er videreg\xc3\xa5ende skoler i Oslo med musikklinje. Ingrid Bj\xc3\xb8rnov og Benedicte Adrian er blant elevene som har g\xc3\xa5tt p\xc3\xa5 Manglerud videreg\xc3\xa5ende skoles musikklinje.\n_START_SECTION_\nKino\n_START_PARAGRAPH_\nNorges f\xc3\xb8rste filmframvising fant sted i 1896 under en variet\xc3\xa9 i Kristiania, og kortere filmsnutter var etter dette et vanlig innslag i underholdningsforestillinger. Den f\xc3\xb8rste kinoen var Kinematograf-Teatret i Stortingsgata 12, som \xc3\xa5pnet i 1904. De f\xc3\xb8lgende ti\xc3\xa5rene ble det etablert mer enn tjue kinoer i byen, alle private. I 1918 vedtok imidlertid bystyret at det skulle v\xc3\xa6re kommunalt kinomonopol (Oslo kinematografer), og dette var et faktum fra 1926. Den f\xc3\xb8rste kommunale kinoen var Rosenborg Teater i Bogstadveien 12, som \xc3\xa5pnet i 1921. Eldorado i Torggata var den f\xc3\xb8rste kinoen i landet som ble klargjort for lydfilm (1929)._NEWLINE_P\xc3\xa5 1920- og 1930-tallet ble det \xc3\xa5pnet en rekke nye kinoer. Ved kommunesammensl\xc3\xa5ingen med Aker i 1948 overtok kommunen flere kinoer, og ved utbyggingene i Groruddalen og i s\xc3\xb8r\xc3\xb8st ble det etablert drabantbykinoer. Fjernsynets gjennombrudd \xe2\x80\x93 og senere videoen \xe2\x80\x93 krevde imidlertid nye driftsmodeller. En rekke kinoer, b\xc3\xa5de i sentrum og i boligomr\xc3\xa5dene, ble nedlagt. Samtidig ble flere kinoer bygget om fra en enkelt kinosal til flersals kinosenter. Den f\xc3\xb8rste av disse var Saga. Deretter ble Eldorado gjort om til kinosenter. I begge disse ble den gamle kinosalen fjernet erstattet av flere mindre saler. Klingenberg og Colosseum har ogs\xc3\xa5 f\xc3\xa5tt flere saler, men her har hovedsalen blitt beholdt etter en kraftig oppgradering. Det er ogs\xc3\xa5 opprettet flere nye kinosenter. Det nyeste er Ringen p\xc3\xa5 \xc3\xb8vre Gr\xc3\xbcnerl\xc3\xb8kka, som \xc3\xa5pnet i 2008._NEWLINE_Colosseum er verdens st\xc3\xb8rste THX-kino og har byens st\xc3\xb8rste kinosal, 978 seter._NEWLINE_Filmens Hus ligger i Dronningens gate 16. Det har en rekke leietakere i filmbransjen, blant annet Norsk filminstitutt. Her er ogs\xc3\xa5 Filmmuseet og spesialkinoen Cinemateket.\n_START_SECTION_\nBilledkunst\n_START_PARAGRAPH_\nNasjonalmuseet for kunst, arkitektur og design ligger i Oslo. Det er resultatet av fusjon i 2003 mellom blant annet: Nasjonalgalleriet (etablert 1842, i n\xc3\xa5v\xc3\xa6rende bygg p\xc3\xa5 Tullinl\xc3\xb8kka fra 1882), Museet for samtidskunst (etablert 1988), Kunstindustrimuseet (etablert 1876) og Arkitekturmuseet (etablert 1975). Sistnevnte flyttet inn i nye lokaler i Kvadraturen i 2008, mens de tre \xc3\xb8vrige er planlagt samlokalisert i et nytt bygg bak Vestbanen. I tillegg til utstillingene i Oslo har institusjonen ansvaret for vandreutstillinger gjennom Riksutstillinger._NEWLINE_Oslo kommune har store egne kunstsamlinger. Mye av dette vises i Munchmuseet p\xc3\xa5 T\xc3\xb8yen og i Stenersenmuseet i Vika. Disse museene planlegges samlokalisert i et nybygg ved siden av Operaen i Bj\xc3\xb8rvika._NEWLINE_Det st\xc3\xb8rste private kunstgalleriet er Astrup Fearnley Museet for Moderne Kunst, som \xc3\xa5pnet i 1993. Et nybygg p\xc3\xa5 Tjuvholmen er under planlegging._NEWLINE_Oslos mest kjente kunstanlegg i friluft er Vigelandsanlegget med 214 av Gustav Vigelands skulpturer. Hans atelier like ved parken er n\xc3\xa5 museum/galleri._NEWLINE_Byen har ellers en rekke frittst\xc3\xa5ende skulpturer og minnesmerker. Her nevnes bare noen. Haakon VII-statuen p\xc3\xa5 7. juni-plassen (av Nils Aas), Karl Johan-monumentet (av Brynjulf Bergslien), en rekke statuer ved Nationaltheatret, Universitetet og Stortinget, Krohgst\xc3\xb8tten, Abelmonumentet (av Gustav Vigeland), Helhesten (av Gunnar Utsond), Nasjonalmonumentet for ofrene fra andre verdenskrig (av Gunnar Jansson) og Large Arch (av Henry Moore)._NEWLINE_Boligfeltene som er utbygd av Olav Selvaags firmaer er ofte utsmykket med skulpturer. Den st\xc3\xb8rste samlingen her er kanskje Peer Gynt skulpturpark p\xc3\xa5 L\xc3\xb8ren._NEWLINE_Ekebergparken med feminint tema \xc3\xa5pnet i september 2013 i Ekebergskr\xc3\xa5ninga."